Forslag til Rådets forordning (EF) om midlertidig tilbagetrækning fra Unionen Myanmar af fordelene under de generelle toldpræferencer for industrisektoren (97/C 35/08) KOM(96) 711 endelig udg. - 96/0317(ACC)

(Forelagt af Kommissionen den 19. december 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3281/94 af 19. december 1994 om anvendelse af et flerårigt arrangement med generelle toldpræferencer for perioden 1995-1998 for visse industrivarer med oprindelse i udviklingslande (1), særlig artikel 12, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til bestemmelserne i nævnte forordning (EF) nr. 3281/94 nyder Unionen Myanmar fordel af disse generelle toldpræferencer;

i henhold til artikel 9 i nævnte forordning (EF) nr. 3281/94 kan disse præferencer tilbagetrækkes midlertidigt, fuldstændigt eller delvist, navnlig i tilfælde, hvor et præferenceberettiget land anvender enhver form for slavearbejde som defineret i Genève-konventionerne af 25. september 1926 og 7. september 1956 og Den Internationale Arbejdsorganisations (ILO) konventioner nr. 29 og 105;

den 7. juni 1995 indgav Den Frie Faglige Internationale (FFI) og Den Europæiske Faglige Samarbejdsorganisation (EFS) en fælles klage til Kommissionen med henblik på midlertidig tilbagetrækning for Unionen Myanmar af Fællesskabets arrangement med generelle toldpræferencer på grund af det slavearbejde, der anvendes i landet;

Kommissionen har i konsultation med Udvalget til Forvaltning af Generelle Præferencer undersøgt klagen; de beviser, indgiverne af klagen har fremlagt, anses for at være tilstrækkelige til at berettige iværksættelsen af en undersøgelse; Kommissionen traf beslutning herom den 16. januar 1996 (2);

Unionen Myanmars myndigheder er formelt blevet orienteret om indledningen af undersøgelsen; de har afvist, at det i klagen omhandlede arbejde er af tvungen karakter, og henviser især til de undtagelser, der er omhandlet i artikel 2, stk. 2, i ILO's konvention nr. 29, og som bestemmelserne i loven af 1907 om byer og i loven af 1908 om landsbyer, ifølge hvilke det kan pålægges befolkningen at udføre arbejder og tjenesteydelser, efter deres opfattelse henhører under; denne fortolkning bestrides af ILO, hvis kompetente organer har krævet omgående ophævelse af nævnte bestemmelser, således at lovene bringes i overensstemmelse med teksten og ånden i konvention nr. 29;

de skriftlige og mundtlige vidneudsagn, Kommissionen har indsamlet under undersøgelsen, der er gennemført i konsultation med Udvalget til Forvaltning af Generelle Præferencer, bekræfter påstandene i klagen; det fremgår, at Unionen Myanmars myndigheder systematisk og under tvang ledsaget af ofte voldelig straf anvender slavearbejde, ikke kun i forbindelse med militærarbejde, men også til infrastrukturarbejder til civil eller militær anvendelse;

Kommissionen har for at komplettere de oplysninger, den har indsamlet under undersøgelsen, opfordret Unionen Myanmars myndigheder til at samarbejde med den ved at give tilladelse til, at et undersøgelseshold aflagde besøg på stedet; nævnte myndigheder har ikke imødekommet denne opfordring; derfor kan der i henhold til artikel 11, stk. 5, i forordning (EF) nr. 3281/94 drages konklusioner af undersøgelsen på grundlag af de foreliggende oplysninger;

det kan på grundlag af de foreliggende oplysninger konkluderes, at betingelserne for tilbagetrækning af de fordele under den generelle præferenceordning, der er indrømmet Unionen Myanmar, er opfyldt;

i overensstemmelse med artikel 12, stk. 1, i forordning (EF) nr. 3281/94 er konklusionerne af undersøgelsen gjort til genstand for en rapport til Udvalget til Forvaltning af Generelle Præferencer;

det er på baggrund af den systematiske og generelle karakter af de påklagede arbejdsformer berettiget at gennemføre en fuldstændig tilbagetrækning af fordelene under ordningen;

der bør under disse omstændigheder foretages en midlertidig tilbagetrækning af anvendelsen af toldpræferencer for industriprodukter med oprindelse i Unionen Myanmar, indtil det kan fastslås, at disse arbejdsformer er bragt til ophør;

det er hensigtsmæssigt at lade de varer, der er undervejs til Den Europæiske Union, være fritaget for denne tilbagetrækningsforanstaltning, forudsat at de er afsendt forud for denne forordnings ikrafttrædelsesdato -

UDSTEDT FØLGENDE FORORDNING:

Artikel 1

De toldpræferencefordele, der er indrømmet i medfør af forordning (EF) nr. 3281/94, tilbagetrækkes fra Unionen Myanmar.

Artikel 2

Rådet bringer på forslag fra Kommissionen anvendelsen af denne forordning til ophør, når den på grundlag af en rapport fra Kommissionen har konstateret, at der ikke længere anvendes slavearbejde i Unionen Myanmar.

Artikel 3

Denne forordning træder i kraft på tredjedagen efter datoen for offentliggørelse i De Europæiske Fællesskabers Tidende. Den finder ikke anvendelse på varer, for hvilke det bevises, at de er afsendt til Den Europæiske Union forud for datoen for denne forordnings ikrafttræden.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 348 af 31. 12. 1994, s. 1.

(2) Meddelelse nr. 96/C 15/03 (EFT nr. C 15 af 20. 1. 1996, s. 3).